Lietuvos ir Nigerijos santykiai

Lietuvos ir Nigerijos santykiai – dvišaliai tarptautiniai santykiai tarp Lietuvos ir Nigerijos.

Dvišaliai santykiai siekia 1992 m. lapkričio 10 d., kai Nigerija pripažino Lietuvos nepriklausomybę. Diplomatiniai santykiai užmegzti 2001 m. sausio 17 d.

Lietuvoje 2021 m. pradžioje gyveno 512 Nigerijos piliečių, gausiausia bendruomenė iš Afrikos žemyno.

Abi šalys yra Jungtinių Tautų, kitų tarptautinių organizacijų narės.

Lietuvai akredituotas Nigerijos ambasadorius reziduoja Kijeve, Ukrainoje (nuo 2022 m. dėl karo ambasada persikėlusi į Vilnių). Lietuva šiuo metu nėra Nigerijai akreditavusi savo ambasadoriaus (vienintelis ambasadorius buvo akredituotas 2002–2006 m. laikotarpiu). Lagose yra įsteigtas Lietuvos garbės konsulatas.

Santykių istorija

Pirmieji kontaktai 
Nėra duomenų apie Lietuvos ir Nigerijos kontaktus iki 1992 m.

Santykiai po 1992 m. 
Nors Nigerija Lietuvos nepriklausomybę pripažino 1992 m., diplomatiniai santykiai užmegzti vėliau, 2001 m. Tais pačiais metais Nigerija akreditavo savo ambasadorių Lietuvai, metais vėliau savo ambasadorių Nigerijai akreditavo ir Lietuva.

2003 m. Nigerijos diplomatai dalyvavo renginyje Druskininkuose.

Yra įvykę Lietuvos ir Nigerijos ministrų bei viceministrų susitikimai trečiojoje šalyje. 2011 m. lapkričio mėnesį su darbo vizitu Vašingtone (JAV) viešintis Lietuvos užsienio reikalų viceministras Evaldas Ignatavičius susitiko su Nigerijos užsienio reikalų ministre Viola Onvuliri. 2012 m. rugsėjo mėn. Niujorke (JAV) vykusios Jungtinių Tautų Generalinės Asamblėjos 67-osios sesijos paraštėse susitiko su Nigerijos užsienio reikalų ministru Olugbenga Ajodedži Aširu.

Taip pat yra įvykę keletas viceministrų lygio susitikimų. 2013 m. balandžio 17 d. Lietuvos užsienio reikalų viceministras Neris Germanas Nigerijos sostinėje Abudžoje susitiko su Nigerijos užsienio reikalų viceministre Viola Onvuliri ir Nigerijos užsienio reikalų ministerijos nuolatiniu sekretoriumi Martinu Ihoeghianu Uhomoibhi, o susitikimo metu daugiausia aptarė bendradarbiavimą daugiašaliuose forumuose.

2019 m. rugpjūčio 21 d. Nigerijos Abudžos ir Lagoso miestuose atidaryti Lietuvos vizų centrai, sudarantys palankesnes sąlygas Nigerijoje gyvenantiems asmenims pateikti prašymus išduoti Šengeno ir Lietuvos nacionalines vizas.

Lietuvos piliečiai yra ne kartą tapę piratų prie Nigerijos krantų aukomis, nors tragiškai nepasibaigė nė vienas atvejis ir lietuviai buvo išlaisvinti. Lietuvos piliečiai įkaitais paimti 2010 m. ir 2015 m., o 2009 m. buvo užgrobtas Limarko laivininkystės kompanijai priklausantis laivas „Saturnas“ (įkaitai išlaisvinti).

Dėl Rusijos agresijos prieš Ukrainą Nigerija 2022 m. vasario 24 d. paprašė perkelti šalies ambasadą iš Ukrainos į Lietuvą, į ką Lietuvos užsienio reikalų ministerija sureagavo teigiamai. Tų pačių metų birželio 21 d.  Lietuvos užsienio reikalų ministras Gabrielius Landsbergis susitiko su Nigerijos ambasadoriumi Lietuvai Šinajumi Fatajumi Alege.

Švietimo, mokslo ir technologiniai mainai ir kultūrinis bendradarbiavimas 
Į lietuvių kalbą išversta Nigerijos rašytojo Činva Ačebės kūrinių, Amoso Tutuolo knyga „Sparnuotojo ragana“ (1982 m.), Sipriano Ekvensio „Miesto žmonės“ (1968 m.)

2007 m. pabaigoje Lisabonoje (Portugalijoje) atidaryta galerijos „Vartai”ir Lietuvos užsienio reikalų ministerijos surengta paroda „Nematomi kultūrų tiltai. Afrika ir Lietuva“, kurioje eksponuoti žymių Lietuvos menininkų sukurtos skulptūros bei instaliacijos, tapybos, grafikos, fotografijos darbai, ir į kurios atidarymą atvyko Nigerijos ambasadorius.

Yra nemažai Lietuvos futbolo klubuose žaidusių Nigerijos žaidėjų. Žemiau pateiktas nepilnas sąrašas.
 2011 m. Nigerijoje gimęs, tačiau Honkongo pilietybę turintis Salebas Ekvegvo žaidė „FK Banga Gargždai“ klube (rungtyniavo tik dvejose varžybose)
 2011-2014 m. Učena Umė žaidė „FK Ekranas Panevėžys“ klube, kur per 77 varžybas pelnė 11 įvarčių. 2021 m. žaidė atkurtame „FK Ekrano“ klube, kur pelnė 5 įvarčius
 2013 m. iš Nigerijos kilęs Ejike Ugboaja pasižymėjo žaisdamas Utenos „Juventus“ klube
 2014 m. „FK Dainava Alytus“ klube žaidė ir vieną įvartį per 13 rungtynių pelnė Favouras Aniekanas
 2014-2015 m. „FK Kruoja Pakruojis“ klube žaidė ir kaip legionierius debiutavo Haruna Garba (sužaidė trejose rungtynėse)
 2017 m. „Kauno Žalgirio“ klube debiutavęs ir 2019 m. karjerą „FK Riteriai“ pratęsęs Teremas Moffi. Žaisdamas Lietuvos klubuose iš viso pelnė 21 įvartį ir yra vienas rezultatyviausių legionierių iš Nigerijos Lietuvos futbolo klubų istorijoje
 2019-2021 m. Filipas Otelė rungtyniavo „FK Kauno Žalgiris“ klube, rungtynėse pelnė kelis įvarčius
 2014-2015 m. „FC Gintra“ klube žaidė Glorija Činasa
 2016 m. „FC Stumbras“ klube žaidė ir du įvarčius per 18 rungtynių pelnė Kenedis Eriba
 2018 m. „FK Palanga“ klube žaidė Lakis Omeruo
 2021 m. . „FK Žalgirio“ klube rungtyniavo Adamsas Siračius Olubis
 nuo 2022 m. „FC Gintra“ klube rungtyniauja Vivian Ikečukvu ir Oluvadamilola Koku
 nuo 2022 m. „FK Žalgirio“ klube rungtyniauja Kechindė Matijus Ojevusis

Taip pat iš Nigerijos kilęs DELFI TV laidos „Gimę ne Lietuvoje“ vedėjas Samsonas Abiodunas Toje.

Olimpinėse žaidynėse yra susitikusios Lietuvos ir Nigerijos vyrų krepšinio rinktinės. 2012 m. Lietuvos rinktinė pralaimėjo Nigerijos rinktinei, taip ne juokais supykdžiusi Venesuelos sirgalius, apkaltinusius Lietuvos rinktinę tyčiniu pralaimėjimu. Dar vieneriose tais pačiais metais vykusiose rungtynėse ir susitikime 2016 m. susitikimuose Lietuvos rinktinė prieš Nigeriją laimėjo.

Nuo maždaug 2018 m. egzistuoja dvišalė iniciatyva tarp Lietuvos ir Nigerijos apmokyti Nigerijos IT specialistus Lietuvoje. Lietuvos universitetuose ir kolegijose studijuoja nemažai studentų iš Nigerijos – 2012–2013 m.m. skaičius siekė 128. 2019 m. vien į Vilniaus universitetą stoti paraiškas pateikė 143 Nigerijos piliečiai.

Ekonominiai santykiai 
2020 m. duomenimis, prekybos apyvarta tarp Lietuvos ir Nigerijos siekė 231,78 mln. eurų, o Nigerija buvo 27-a pagal prekybos apimtis Lietuvos prekybos partnerė.

Prekybos balanse vyrauja eksportas iš Lietuvos į Nigeriją.
 	
 Eksportas sudaro 231,42 mln. eurų; Nigerija yra 24-a pagal prekybos apimtis eksporto partnerė.
 Importas sudaro 0,36 mln. eurų; Nigerija yra 97-a pagal prekybos apimtis importo partnerė. Daugiausiai importuojamos prekės: įvairūs grūdai, sėklos ir vaisiai; augalai, naudojami pramonėje ir medicinoje; šiaudai ir pašarai (76%), dirbiniai iš netauriųjų metalų (16%), perlai, brangakmeniai arba pusbrangiai akmenys, taurieji metalai (4%).

Pagal tiesioginių užsienio investicijų Lietuvoje dydį Nigerija yra 64-a (investicijos siekia 150 tūkst. eurų). Tuo tarpu Lietuvos tiesioginių investicijų Nigerijoje 2020 m. nebuvo, nors yra Nigerijoje veikiančių Lietuvos kapitalo įmonių.

Pilietiniai mainai

Ambasadorių sąrašas

Ambasadoriai Lietuvai 
 2001-2003 m. – Alfredas Dž. Nana, pirmasis Nigerijos ambasadorius Lietuvai (rezidavo Ukrainoje)
 2006-2008 m. – Ignacijus Ekairė Adžuru
 nuo 2008 m. – Ibrahimas Pada Kasai
 nuo 2021 m. – Šinajas Fatajas Alegė (reziduoja Ukrainoje)

Ambasadoriai Nigerijai 
 2002-2006 m. – Alfonsas Eidintas (rezidavo Izraelyje)

Šaltiniai

Nuorodos 
 Nigerija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 
 Nigerija | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Nigerijos užsienio politika